Albertslunds historie
I det område, der senere blev til Albertslund, lå der nogle landsbyer, bl.a. Vridsløselille. Her blev der i 1859 åbnet et forbedringshus for mænd, der var idømt længere fængselsstraffe. Omkring fængslet og langs Roskildevej blev en funktionærby etableret med tjenesteboliger, mindre virksomheder og butikker som købmand og bager.
I 1920’erne begyndte boligmanglen, hvilket førte til, at Solhusene i 1940’erne blev opført som det første almennyttige boligbyggeri i kommunen. Det blev etableret af det private Herstedernes Kommunes Boligselskab, som var administreret af Københavns Almindelige Boligselskab. Blandt de første byggerier var moderne lejligheder, Toften, ved Roskildevej.
I 1958 købte Herstedernes Kommune gården Albertslund ved Vridsløselille af Den Kongelige Veterinær- og Landbohøjskole. På gårdens jorder opførtes det almene boligbyggeri Albertslund Syd 1963‑68, og der blev anlagt en busstation. Med Albertslund S-togsstation, der åbnede i 1963, og Albertslund Centrum, der slog dørene op i 1965, formede der sig en helt ny forstad. Industrien etablerede sig bl.a. med FDB, der byggede nyt hovedsæde og centrallager på grænsen til Glostrup.
Der blev bygget børneinstitutioner og skoler, og i Albertslundhuset fra 1974 åbnede biograf, bibliotek og teatersal ved siden af det nyopførte rådhus (indviet 1971). Albo Omsorgscenter (indviet 1977) blev bygget tæt ved rådhuset. Flere almene boligbyggerier blev opført i 1970’erne. I 1984 fik den nye forstad en kirke, Opstandelseskirken, hvis arkitekter var Inger og Johannes Exner. Af miljøhensyn blev forbrændingsanlægget nedlagt og i 1996 overtaget af spillestedet Forbrændingen.
Læs mere om Albertslund
Læs også om
Se alle artikler om Byhistorie